[{"text_idx": "#000001", "text": "Akademiaj Esploroj kaj Universitata Kunlaboro"}, {"text_idx": "#000002", "text": "Ni estas reto de universitataj profesoroj, prelegantoj kaj studentoj, kiuj laboras por plifortigi kunlaboron inter universitatoj. Ni subtenas kaj kurag\u0302igas esploradon kaj studadon en la kampoj de lingvoplanado, interlingvistiko, transnacia lingva politiko, lingva justeco kaj planlingvoj, inkluzive de Esperanto."}, {"text_idx": "#000003", "text": "C\u0302u vi interesig\u0302as pri kunlaboro? C\u0302u vi serc\u0302as helpon kaj subtenon? Alig\u0302u al la Reto!"}, {"text_idx": "#000004", "text": "Prof. Renato Corsetti parolas kiel reprezentanto de la universitata laborgrupo pri niaj prioritatoj kaj celoj."}, {"text_idx": "#000005", "text": "Tenu vin g\u0302isdata pere de \u2018ESF Connected\u2019 \u2013 niaj dek plej fres\u0302aj artikoletoj"}, {"text_idx": "#000008", "text": "Dum la historio de Esperanto pluraj universitataj lektoroj sukcese enkondukis kursojn pri Esperanto, esperantologio kaj interlingvistiko. La Universitato de Liverpolo, danke al la malavara testamento de D-ro John Buchanan, en 1931 starigis fonduson por instrui Esperanton kaj interlingvistikon. La fonduso ankau\u0306 hodiau\u0306 dau\u0306ras kaj g\u0302i proponas prelegojn, atelierojn, kaj stipendion por doktorig\u0302anta studento. Dum multaj jaroj ankau\u0306 D-ro Detlev Blanke lektoris pri interlingvistiko en la Humboldt-Universitato en Berlino, nuntempe Sabine Fiedler okazigas kursojn pri interlingvistiko en la Universitato de Lepsiko (Germanio)."}, {"text_idx": "#000009", "text": "Profesoro Istva\u0301n Szerdahelyi en Budapes\u0302to fondis kompleksan esperantologian fakon en la Universitato ELTE en 1966 kun fina diplomo (egalvalora al magistra). Li formis plurajn el la nunaj agantoj pri Esperanto en universitatoj. Ankau\u0306 Ilona Koutny estis studentino en tiu Esperanto-fako, poste dum jardeko posteulo de Szerdahelyi. Post translog\u0302ig\u0302o al Pollando, s\u0302i fondis la postdiplomajn Interlingvistikajn Studojn c\u0302e la Universitato Adam Mickiewicz (UAM) en Poznan\u0301 (Pollando), kadre de la Lingvistika Instituto (Fakultato pri Moderna Filologio) kaj gvidas ilin dekomence. La Interlingvistikaj Studoj lanc\u0302is sian unuan grupon en 1998 kaj dau\u0306re c\u0302iun trian jaron la sekvan. Studentoj enprofundig\u0302as en la literaturon, historion kaj movadon de Esperanto, konatig\u0302as kun g\u0302ia lingvistika priskribo kaj la ric\u0302eco de planlingvoj, kaj akiras bazajn konojn pri lingvistiko kaj interkultura komunikado."}, {"text_idx": "#000010", "text": "Enkadre de la specialig\u0302o en la tria jaro \u2013 okazas ankau\u0306 instruista trejnado kunlabore kun ILEI kaj Edukado.net.Tiu c\u0302i momente estas la sola universitata formado de Esperanto-instruistoj. La tri-jara postdiploma studado formas interlingvistojn, esperantologojn kaj instruistojn kun firma kaj larg\u0302a teoria bazo kaj utilaj praktikaj konoj. La fondaj\u0302o ESF (Esperantic Studies Foundation) jam de 2002 disponigas kelkajn stipendiojn por la studentoj, kio ebligas pli grandnombran partoprenon en la studoj. Eblas ankau\u0306 doktorig\u0302i pri interlingvistika kaj esperantologia temo en UAM, sub la gvido de Profesoro Ilona Koutny."}, {"text_idx": "#000011", "text": "La internacia lingvo Esperanto estas instruata ekde 1948 c\u0302e la Universitato de Amsterdamo. De 1998 ekzistas c\u0302e la Universitato de Amsterdamo eksterordinara katedro pri Interlingvistiko kaj Esperanto, lau\u0306 instigo de Hans Erasmus (1933\u20132020), la c\u0302efa arkitekto de la katedro. Unue gvidata de D-ro Marc van Oostendorp, nederlanda lingvisto, la katedro estis poste transprenita de Profesoro Wim Jansen, ankau\u0306 nederlanda lingvisto, kiu gvidis g\u0302in dum 11 jaroj. Profesoro Federico Gobbo (Italio) transprenis de Jansen la katedron en 2013. Lau\u0306 la difino de la universitato, la gvidanto de la katedro respondecas pri la kontinuigo kaj plilarg\u0302igo de la instruado kaj esplorado sur la kampo de la interlingvistiko, kun aparta atento al la teorio kaj praktika uzo de planlingvoj, inter kiuj Esperanto okupas centran rolon. Inter 2009 kaj 2013 sukcese kunlaboris la Universitatoj de Amsterdamo kaj Liverpolo pri sinsekvo de altnivelaj prelegoj kaj eventoj."}, {"text_idx": "#000012", "text": "Ankau\u0306 en C\u0302inio funkcias pluraj kursoj: en 2018 startis Esperanto-fako en la Universitato de Zouzhuang kiu donos bakalau\u0306ran diplomon al la studentoj, kiuj studas kadre de 4-jara programo."}, {"text_idx": "#000013", "text": "Plej laste, du aliaj universitatoj, la Universitato de St Andrews (Skotlando) kaj la Universitato de Ulster (Nord-Irlando) proponis stipendiojn por doktorig\u0302antaj studentoj. En 2017, 2018 kaj 2019 La Universitato William Peace (Usono), kun financa subteno de ESF kaj helpo de g\u0302ia reto de universitataj instruistoj, starigis kurson pri mondaj lingvoj, kiu inkluzivis video-prezentojn de, kaj diskutojn kun, spertaj lingvistoj."}, {"text_idx": "#000014", "text": "En pluraj universitatoj tra la mondo Esperanto kaj/au\u0306 interlingvistiko estas lau\u0306okaze instruataj ( Gravas ankau\u0306 kurag\u0302igi kaj subteni kolektojn da materialo pri Esperanto, planlingvoj kaj interlingvistiko en universitataj bibliotekoj (ekzemple, la Universitato Princeton, la Universitato de Masac\u0302useco kaj la Universitato de Oregono, Usono)."}, {"text_idx": "#000015", "text": "La defio al ni estas kurag\u0302igi pli da tiaj eblecoj. De kelkaj jaroj ankau\u0306 aliaj instancoj interesig\u0302as pri agado en universitatoj. Sub la gvido de d-ro Angela Tellier, akademia kunordiganto por ESF, universitata komisiono konsistanta el membroj de ILEI, ESF, TEJO kaj UEA kunlaboras por stimuli agadon rilate instruadon kaj esploradon en universitatoj tra la mondo."}]